AlexejDobrolubov/national_council_slovak_2010 huggingface dataset:
29. schôdza NR SR - 1.deň - A. dopoludnia
Dátum: 2012-02-29
Poslanec: Stanko, Július (KDH)
Druh vystúpenia: Vystúpenie v rozprave

7. Dámy a páni, výbor pre obranu a bezpečnosť ako gestorský výbor pri rokovaní o zákone o vojenských obvodoch podáva Národnej rade túto správu. Predseda Národnej rady pridelil vrátený zákon ústavnoprávnemu výboru a výboru pre obranu a bezpečnosť. Poslanci, ktorí nie sú členmi výborov neoznámili gestorskému výboru žiadne stanovisko. Prezident republiky vo svojom rozhodnutí zo 17. februára 2012 uviedol dôvody na vrátenie zákona a navrhol, aby Národná rada po opätovnom prerokovaní zákon neprijala ako celok. Ak Národná rada Slovenskej republiky zákon opätovne schváli, navrhol túto zmenu: V čl. I siedmy bod znie: „7. V § 6 ods. 4 sa slová „obrany štátu“ nahrádzajú slovami „obrany a bezpečnosti štátu“. Ústavnoprávny výbor neprijal platné uznesenie, nakoľko návrh uznesenia nezískal súhlas nadpolovičnej väčšiny všetkých poslancov. Výbor pre obranu a bezpečnosť nebol uznášaniaschopný. Pripomienka prezidenta Slovenskej republiky uvedená v III. časti jeho rozhodnutia zo 17. februára 2012 V čl. I siedmy bod znie: „7. V § 6 ods. 4 sa slová „obrany štátu“ nahrádzajú slovami „obrany a bezpečnosti štátu“. Gestorský výbor odporúča Národnej rade Slovenskej republiky schváliť zákon s pripomienkou. Správa bola schválená uznesením výboru pre obranu a bezpečnosť.
26. schôdza NR SR - 5.deň - B. popoludní
Dátum: 2011-12-06
Poslanec: Stanko, Július (KDH)
Druh vystúpenia: Vystúpenie s faktickou poznámkou

110. Dámy a páni, za posledné približne tri až štyri roky sa slovenské poľnohospodárstvo dostalo do stavu, keď jeho najväčšie problémy už nie sú priamo závislé od slovenského rozpočtu. By som sa chcel dotknúť len dvoch najväčších problémov, s ktorými sa stretávame. Po prvé, je to neúmerné zvyšovanie dane z pôdy. Kedysi, pred pár rokmi daň z pôdy tvorilo len nepatrnú časť rozpočtu farmára, dnes daň plus nájom predstavuje viac ako polovicu dotácii na hektár. A pritom daň z pôdy je už dnes v mnohých obciach vyššia ako samotný nájom za pôdu pre vlastníkov. A druhý veľký problém, ktorý nás ťaží, sú absolútne nevyrovnané dotácie medzi starými a novými členskými štátmi Európskej únie. Keď nemeckí, holandskí, dánski farmári majú približne 3,5-krát väčšie platby ako náš farmár. U nás sú zavedené priame platby najtransparentnejším spôsobom cez ortofotomapy. Kto má nárok dostane, kto nemá nárok nedostane. V takom Nemecku napr. dotácie sú na produkciu, teda nemecký farmár doma dostane dotácie v prepočte na produkciu zhruba 500 eur, keď náš má 150 eur. A plus, keď má farmu ten zahraničný podnikateľ aj na Slovensku, dostane u nás bežnú 150-eurovú dotáciu a plus to, čo sa mu urodí u nás, tak ešte si vyvezie domov a tam za to dostane dotáciu na produkciu. Čiže to sú podmienky, ktorým sa absolútne nedá konkurovať. No a s tým súvisí, samozrejme, aj výkup našej pôdy, ktorý keď sa bude realizovať, tak to budeme tisíc rokov ľutovať.
26. schôdza NR SR - 5.deň - B. popoludní
Dátum: 2011-12-06
Poslanec: Stanko, Július (KDH)
Druh vystúpenia: Vystúpenie s faktickou poznámkou

80. Pán poslanec Petrák, pýtate sa, aký dopad bude mať rozpočet na obce a mestá, na ich fungovanie, na ich internú ekonomiku a na ekonomiku samosprávnych úradov. Je aj načase položiť si otázku, aký vplyv majú obce a mestá na zamestnanosť, na rozvoj podnikateľského prostredia, na rozvoj dediny, na rozvoj regiónu. Jedným slovom, aká je ich výkonnosť. To je podstatné. Ja si myslím, že častokrát sme svedkami toho, že ich výkonnosť je dosť nízka, samozrejme, je to špecifické a viazané na zloženie samosprávy a v malých obciach aj na osobu samotného starostu. A to čím, čím menšia obec, tak tým nižšia je, bohužiaľ, efektivita. Naozaj nastal čas, keď reforma tohto segmentu bude v krátkej budúcnosti nevyhnutná.
26. schôdza NR SR - 2.deň - A. dopoludnia
Dátum: 2011-11-30
Poslanec: Stanko, Július (KDH)
Druh vystúpenia: Vystúpenie s faktickou poznámkou

46. Dámy a páni, som presvedčený, že tento zákon je dobrý a chcem veriť, že je to len jeden z prvých krokov k obmedzeniu a k redukcii vojenských obvodov. V armáde je ozaj nadbytočné vlastniť, obhospodarovať takéto množstvo lesa. Veď sme svedkami toho, že momentálne armáda nie je v stave ani pohrabať si opadané lístie pred kasárňami, nieto ešte starať sa o takúto plochu lesov.
26. schôdza NR SR - 2.deň - A. dopoludnia
Dátum: 2011-11-30
Poslanec: Stanko, Július (KDH)
Druh vystúpenia: Vystúpenie

36. Vážené panie poslankyne, vážení páni poslanci, výbor ma určil za spravodajcu k vládnemu návrhu zákona, ktorým sa mení zákon o organizácii miestnej štátnej správy. Uvedený návrh spĺňa po formálno-právnej stránke všetky náležitosti uvedené v § 67 a 68 zákona číslo 350/96. Odporúčam, aby sa Národná rada uzniesla, že uvedený návrh zákona prerokuje v druhom čítaní. Navrhujem, aby vládny návrh zákona prerokovali výbory: ústavnoprávny výbor, výbor pre financie a rozpočet, výbor pre hospodárstvo, výstavbu a dopravu, výbor pre pôdohospodárstvo a životné prostredie, výbor pre verejnú správu a regionálny rozvoj a výbor pre obranu a bezpečnosť. Za gestorský výbor navrhujem výbor pre obranu a bezpečnosť a odporúčam, aby výbory prerokovali návrh zákona v lehote do 30 dní a gestorský do 32 dní.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-14
Poslanec: Stanko, Július (KDH)
Druh vystúpenia: Vystúpenie s faktickou poznámkou

279. Spomenuli ste, že za posledný rok sa narobili akési škody v poľnohospodárstve. Nuž keď sa spýtate roľníkov, kedy zažili najlepšie časy za posledných 20 rokov, tak asi naozaj všetci vám zhodne odpovedia, že to bolo za druhej vlády Mikuláša Dzurindu, kedy bol ministrom Zsolt Simon a štátnym tajomníkom môj sused Marián Radošovský. Vtedy sa naozaj darilo. A práve, práve za vlády Roberta Fica nastal absolútny pád agrosektoru. Z toho absolútneho výslnia roľnícky stav padol tak hlboko, že hlbšie sa už snáď padnúť ani nedá. Je pravda, že za tri roky sa vymenili štyria ministri. Je pravda, že to boli ministri zo strany, ktorá už dneska nie je v parlamente. Ale predsa len nedá sa zbaviť tej spoluzodpovednosti vtedajšej vládnej koalície. No a ďalšia vec, ktorá ma vyrušila, tak bolo to, že ste spomenuli, že pri výstavbe diaľnic sa pozerá len na cenu a nie žiadnu kvalitu. Tak spomeňme si, kto chcel stavať užšie cesty v dobe, keď sa dbá na bezpečnosť vo všetkých oblastiach ľudského života? Absolútne sa ignorovala potreba bezpečnosti ciest namiesto, a bolo to zdôvodňované tým, že ideme šetriť. Tak namiesto toho, aby sa menej šafárilo pri výstavbe diaľnic, tak v tom čase, vtedy sme mali stavať užšie cesty.
20. schôdza NR SR - 10.deň - A. dopoludnia
Dátum: 2011-07-13
Poslanec: Stanko, Július (KDH)
Druh vystúpenia: Vystúpenie s faktickou poznámkou

Nechcem sa opakovať, ale nakoľko táto téma sa ďalej rozvíja, tak nedá mi nezareagovať. Tých päť riadkov pozmeňujúceho návrhu, je to veľmi široko formulované. Nájdeme tam akúkoľvek možnosť postihovať za čo len myšlienku na to, čo sa snaží niekto označiť ako fašizmus. Medzi týmito riadkami však sa dá jasne čítať, že tento pozmeňujúci návrh je namierený proti slovenskému štátu. Ja som za to, či sa už niekto pozdraví „Na stráž“ alebo či sa niekto pozdraví „Česť práci“, nech je to priestupok, nech je za to pokuta, ja neviem napr. cca 20 eur, ale skutočne nemôžeme pripustiť, aby v slobodnej spoločnosti za slová človek išiel do basy na pol roka až tri roky.
28. schôdza NR SR - 3.deň - B. popoludní
Dátum: 2012-02-02
Poslanec: Sulík, Richard (SaS)
Druh vystúpenia: Vystúpenie s faktickou poznámkou

12. Ďakujem pekne, pán predsedajúci. Pán poslanec Mikuš, no tak chcem oceniť váš postoj a postoj klubu SDKÚ, že teda budete súhlasiť s jedným pozmeňovacím návrhom, a to je posunutie účinnosti, a inak so žiadnym a že budete hlasovať za imunitu, za teda zrušenie priestupkovej imunity. Chcem dúfať, že tak spravia aj ostatné kluby, ktoré sa k tomuto zaviazali. No ale jednu poznámku by som predsa len rád uviedol. Spomenuli ste vo vašom vystúpení aj stranu SaS, ktorá teda, že by, ako keby si privlastňovala tú tému. No tu súhlasím s kolegom Matovičom, že bola veľa rokov času tú imunitu zrušiť. O tomto sa rozpráva roky rokúce. A dovolím si tu predsa len upozorniť na to, že bola to práve SaS, ktorá mala jednu z referendových otázok práve zrušenie priestupkovej imunity, kde sa takmer milión ľudí jasne vyjadrilo, že takúto imunitu neželajú si, obyvateľstvo, aby takáto imunita pre politikov existovala. A myslím si, že bola to práve SaS, ktorá prispela k tomu, že dnes o tom diskutujeme a čoskoro budeme hlasovať a že možno prvýkrát v histórii tohto parlamentu je reálna šanca zrušiť priestupkovú imunitu. Ďakujem pekne.
24. schôdza NR SR - 1.deň - B. popoludní (pokračovanie)
Dátum: 2011-10-11
Poslanec: Sulík, Richard (SaS)
Druh vystúpenia: Vystúpenie s faktickou poznámkou

186. Ďakujem veľmi pekne. Pán Fronc, možno by bolo dobré si tie príklady trochu lepšie hľadať. Už keď som prvýkrát na vás reagoval o tej vlne, tak teraz tiež, vraveli ste o tom hasení domu, že aj keď Nemecko a Francúzsko nedodržali ony samy tie kritériá a teda porušili maastrichtské kritériá, tak predsa a v tom zmysle, keď nám horí dom, no tak nebudem teraz riešiť to, čo nedodržali, idem hasiť. Ja s vami plne súhlasím. Len, preboha, nepoďme hasiť benzínom alebo ventilátorom, lebo to je to, čo sa snažíme povedať. To riešenie je zlé. Riešiť dlhovú krízu ďalšími dlhmi je zlé, napriek tomu, že to tvrdí veľa iných krajín. Jednoducho toto je zlé, na to je nám tých peňazí slovenských daňovníkov príliš ľúto, aby sme experimentovali, že no veď dobre, nemáme žiadne ďalšie riešenie, no tak skúsme toto. Keby to nič nestálo, tak sa prví k tomu hlásime. Toto stojí obrovské miliardy. A my sme chudobná krajina. My nemáme na, my nemôžeme si ten luxus dovoliť teraz tu skúšať, či to náhodou zaberie, nezaberie. Druhá vec, na ktorú by som chcel reagovať. Spomínali ste Volkswagen. Či Volkswagen ostane v krajine alebo neostane, nezávisí od toho či pani Merkelová bude s nami spokojná. A tu možnože trochu viacej sebavedomosti by prospelo slovenským politikom. Volkswagen a aj všetky ostatné firmy ostanú na Slovensku vtedy, keď budú mať dobré podmienky, keď im dáme do Zákonníka práce flexikonto, keď im zrušíme daň z dividend, keď im skrátka nebudeme hádzať polená pod nohy. Vtedy ostanú tu, vtedy budú zamestnávať ľudí. Toto je viac-menej jediná šanca pre Slovensko. Nechcem to len brať tak úzko, že len Zákonník práce, ale všeobecne podmienky podnikania. Tu sa musíme držať, tu sa k tomu hlásim, tu spravíme všetko pre to, aby sme tie podmienky čím viac vylepšili. K tomu ale patrí aj nízke zadlženie, aby sme v budúcnosti nemuseli zdvíhať... (Prerušenie vystúpenia časomerom.)
24. schôdza NR SR - 1.deň - B. popoludní (pokračovanie)
Dátum: 2011-10-11
Poslanec: Sulík, Richard (SaS)
Druh vystúpenia: Vystúpenie s faktickou poznámkou

20. Ďakujem veľmi pekne. Najprv teda pán Fronc. Veď ja s vami presne súhlasím, ale tak to dnes je. Na tie bežné vlny existuje val. To je to, čo sme schválili pred rokom. A keď dôjde nejaká veľká cunami, nepomôže nám ani toto navýšenie. My ideme navýšiť euroval na vlny, ktoré nie sú. To len aby som teda ostal vo vašej terminológii. Béla Bugár. Tak solidarita s kým? No máme síce v názve solidaritu, ale to neznamená, že budeme akúkoľvek formu solidarity, aj perverznú solidaritu, podporovať. A zachraňovať francúzske banky s peniazmi slovenských daňovníkov nevidím ako solidárne. Ten návrh, ktorý bol, uplatniť veto, teraz máme právo veta. Snažíme sa ho uplatniť. A pozrime, čo z toho je. Ide vláda padnúť. Chcel by som vidieť, ako to bude do budúcna pri každom jednom uplatnení, hlavne takom, ktoré nebude sa v Bruseli pozdávať, čo by bolo zakaždým aké divadlo. Čiže toto si nemyslím, že je reálny návrh. Pán poslanec Beblavý, o tom EFSAL--e priznám sa, neviem dostatočne na to, aby som vedel, že vlastne akú časť peňazí sme dostali. Viem teda, že záchrana bánk stála približne 8 percent HDP, neviem koľko z toho bolo EFSAL, predpokladám nejaká šialená čiastka to nebola. Ale aj keď, ja nemám problém, aby EFSAL zachraňoval aj iné banky. Ja mám problém, aby my sme zachraňovali nejaké iné banky vo svete. A pán poslanec Gál, tie akciové trhy, ja som teda a možnože som sa nedostatočne dobre vyjadril, a preto ďakujem, že ste to otvorili. Nevravím, že keď sa zrútia bez problémov, oni skrátka kolísať budú. To tak býva s akciovými trhmi, že raz sú hore, raz sú dole. Podľa nejakých denných, mesačných výkyvov robiť politiku s takýmito ďalekými následkami, jednoducho nie je správne. Keď akciové trhy reagujú na to, že poklesnú, aby nejako donútili politikov platiť peniaze slovenských... (Prerušenie vystúpenia časomerom.) ...daňovníkov, tak si to treba nevšímať. Ďakujem pekne.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-14
Poslanec: Sulík, Richard (SaS)
Druh vystúpenia: Vystúpenie s faktickou poznámkou

349. Ďakujem pekne. Pán Fico, ja by som chcel iba na jednu vec reagovať z vášho prejavu, a to konkrétne naviazať na Igora Matoviča. Ja som vám to už dvakrát vravel, ale rád to poviem aj tretíkrát. Keď zoberiete dvadsaťeurovku a idete ju rozmeniť do obchodu a dôjdete s desiatkou a s päťeurovkou naspäť, tak môžte povedať, že tak, aha, ja tu mám pätnásť eur, ale musíte teda povedať, že pôvodne to bolo dvadsať. Veľmi podobný príklad je to s tým hospodárskym rastom. Keď vy vyprodukujete rast 4 %, zároveň ale vyprodukujete deficit 8 %, oboje je rátané z HDP, čiže z tej istej sumy. Tak to nie je umenie urobiť vysoký rast pri dvojnásobnom zadlžení. Umenie je urobiť rast bez zadlženia. A poviem to ešte inými slovami. Požičiate si 8 % zo 70 mld., čo je HDP, to je nejakých 5,6, ten dlh ste urobili, no keď z toho časť sa prejaví po tom, čo sa niečo niekde cestou postrácalo, keď sa časť prejaví ako rast, akože áno, ale povedzte aj to B, že je tam za tým ten obrovský deficit, z ktorého je ten rast financovaný. Takýmto spôsobom nie je problém spraviť akýkoľvek rast. Ale ten argument jednoducho ekonomický nie je korektný, povedať len tú jednu časť. Som vám to dvakrát vravel a stále to používate. Tak možnože by bolo dobré sa poradiť s vašimi ekonómami, nie tí s tými grafmi, ale nejakí iní ekonómovia. Ďakujem.
20. schôdza NR SR - 8.deň - A. dopoludnia
Dátum: 2011-07-11
Poslanec: Sulík, Richard (SaS)
Druh vystúpenia: Vystúpenie s faktickou poznámkou

Dobre, to sme už mali pán Ondruš. Ešte raz, s faktickými poznámkami bolo prihlásených sedem poslancov, následne som uzavrel možnosť sa prihlásiť s faktickou poznámkou. A až potom ste sa vy prihlásili ako ôsmy poslanec. A klamete vy. Ďalší rečník v poradí je spravodajca pán poslanec Brocka, ktorý požiadal o slovo, a po ňom až pán poslanec Dostál. Nech sa páči.
20. schôdza NR SR - 4.deň - A. dopoludnia
Dátum: 2011-07-01
Poslanec: Sulík, Richard (SaS)
Druh vystúpenia: Vystúpenie s faktickou poznámkou

Ďakujem. Ďakujem aj ja za ten všeobecný súhlas. Myslím si, že je dobre takúto diskusiu nepretrhnúť. No k tomu robeniu bu-bu-bu. Pán minister financií vyčíslil, že nárast úrokových sadzieb o jedno jediné percento spôsobí vyššie náklady o 2,6 mld. eur za desať rokov. Nerozumiem, prečo to treba takto sčítať práve na desať rokov, poťažne keď naozaj chceme maľovať čerta na stenu, môžeme to sčítať aj na sto rokov. Ale ide o niečo iné. Nie je to nárast o jedno jediné percento. Je to nárast o jeden percentuálny bod. Čiže keď máme povedzme 4 % nejakú sadzbu, za ktorú sa Slovensko financuje, a predpokladám bol, to percentuálny bod, tak nárast zo štyri na päť nie je o jedno jediné percento, ale o jeden percentuálny bod. Inými slovami, je to nárast o 25 %. Čiže, dobre, môžu úroky stúpnuť o 25 %, samozrejme, tam budú aj iné vplyvy. Väčšinou to Grécko zas nie je až taký veľký vplyv v európskej ekonomike. Hospodárstvo Grécka je stotina celého hospodárstva Európskej únie. Čiže presne toto sú tie reči, ktoré pokladám za maľovanie čerta na stenu. Tá druhá vec je, že teda veď Slovensko tam ide už len s takým maličkým podielom. No ale keď to chceme takto úplne bagatelizovať, tak potom načo tam vôbec ide, načo tam vôbec musia dávať krajiny opäť peniaze slovenských daňovníkov? Veď nech si to Gréci vyskladajú z nejakého predĺženia splatnosti. Z Medzinárodného menového fondu sa dajú peniaze požiadať aj bez toho, že by museli platiť členské štáty Európskej únie, a takisto z privatizácie. Tak veď nech si tie problémy riešia. Bude určite vyšší tlak na riešenie ich problémov. Ďakujem.
20. schôdza NR SR - 4.deň - A. dopoludnia
Dátum: 2011-07-01
Poslanec: Sulík, Richard (SaS)
Druh vystúpenia: Vystúpenie s faktickou poznámkou

Pán poslanec Paška, veľmi pekne ďakujem za tento váš vecný a odborný prejav. A ja budem teda k samotnej téme, samozrejme, reagovať v mojom vystúpení. V tejto faktickej poznámky by som iba chcel reagovať na niekoľko viet, ktoré ste povedali. Mal som dojem, že vytýkate mi, že o. i. riešime aj benzín alebo upratovačky. Tu by som len chcel povedať, že prevádzkové náklady Národnej rady sú dnes o štvrť milióna korún nižšie na každý jeden pracovný deň, a to preto, lebo sa tu prestalo kradnúť a plytvať. Ja chápem, že sa to veľa ľuďom nepáči, nepáči sa to ani koaličným poslancom, všetkým, ale taký bordel vo financiách, aký bol tu, keď som sem došiel, to som ešte nikdy nevidel. To nebolo ani v OLO. (Potlesk.) Ďalšia vec. Mal som dojem, že vytýkate mi, že som sa pána poľského prezidenta opýtal, čo si myslí o červených kartách, o tom, že by národné rady, parlamenty rôznych krajín sa spojili a koordinovali svoj postup. To vás veľmi vzrušuje, teda že som mal tu nejako snahu docieliť, keď už teda máme nejaké stretnutie spoločné a nemá to byť len o nejakom prázdnom rečnení, aj niečo konkrétne. Keď ale pán poľský prezident hovoril o tom, že Európska únia by sa mala rozšíriť aj na Moldavsko, tak vy ste jednoducho zbabelo mlčali namiesto toho, aby ste mi povedali váš názor, že to je úplná hlúposť. Posledná vec, ktorú by som chcel povedať, je k tomu tvrdeniu, že náš postoj je podobný ku Komunistickej strane Grécka. Nuž to sa stáva. To jednoducho my nerozlišujeme podľa toho, že keď sme raz za niečo, že, ježišmária, aj hentí sú za to a my musíme byť proti. Ale ja vám poviem ešte niečo, kto súhlasí s naším postojom okrem Komunistickej strany Grécka. Je to 80 % obyvateľstva. Sú to tí ľudia, ktorí žijú z ruky do úst, ktorým vy teraz musíte vysvetliť, že, moji milí, 650 mil. pôjde na lenivých Grékov. (Potlesk.)
19. schôdza NR SR - 1.deň - B. popoludní
Dátum: 2011-06-17
Poslanec: Sulík, Richard (SaS)
Druh vystúpenia: Vystúpenie s faktickou poznámkou

43. Ďakujem pekne. Najprv by som chcel reagovať na kolegu Matoviča, mrzí ma, že ste sklamaný, ale ako som hovoril, mám teda snahu vyjsť v ústrety, nech tie návrhy sú akokoľvek smiešne a primitívne, ale veď tak čo už, treba sa povzniesť. A teraz, pán poslanec Kolesík, no pozrite, rokovací poriadok je dodržaný, aj keď vaši kolegovia pravidelne vykrikujú opak, tak toto, čo sa teraz stalo, je v súlade s rokovacím poriadkom. Ale opakujem, mám snahu vám vyjsť v ústrety a sa vám osobne prídem pod váš návrh podpísať, a keď teda chcete, donesiem aj 14 kolegov. Čo by som ja, pán Kolesík, pre vás nespravil. (Potlesk.)
19. schôdza NR SR - 1.deň - B. popoludní
Dátum: 2011-06-17
Poslanec: Sulík, Richard (SaS)
Druh vystúpenia: Vystúpenie s faktickou poznámkou

33. Ďakujem pekne. Dámy a páni, dovoľte mi, prosím vás, a to z toho dôvodu (reakcie z pléna), z toho dôvodu, že... (Reakcie z pléna.) Dobre. Z toho dôvodu, že som... (Reakcia predsedajúceho.) Z toho dôvodu, že som zachytil výhrady kolegov zo strany SMER proti tomu, že majú volebné lístky byť v obálkach. Vyjadrili sa, že teda sú proti tomu, aj minule sa už vyjadrili, ale aj teraz a máme teda nekonečnú snahu vychádzať kolegom z opozície v ústrety, preto chcem podať pozmeňujúci návrh k návrhu volebného poriadku o voľbe a odvolávaní funkcionárov (tlač 421). Pozmeňujúci návrh znie: 1. Čl. 8 ods. 1 znie: "Tajné hlasovanie o návrhu na voľbu sa vykonáva použitím hlasovacích lístkov." 2. Čl. 8 ods. 2 znie: "Na hlasovacom lístku určenom na tajné hlasovanie nie je uvedené meno a priezvisko ani iný identifikačný údaj hlasujúceho poslanca." 3. Čl. 8 ods. 3 druhá veta znie: "Upravený hlasovací lístok hodiť do pripravenej volebnej schránky (ďalej len "schránka")." 4. V čl. 9 ods. 7 sa vypúšťa časť za bodkočiarkou, ktorá sa nahrádza bodkou. Tento návrh má opäť vyňať z návrhu volebného poriadku obálky, tak ako si želali naši ctení kolegovia zo strany SMER. Teraz, keď sa teda tu už trošku ukľudnilo, rád by som reagoval. (Reakcia z pléna.) Dobre. Tak je tu tichšie a vrátane nekľudného pána poslanca Jarjabka. (Reakcia z pléna a smiech v sále.) Ja som rád, že vy ste kľudný.
18. schôdza NR SR - 2.deň - A. dopoludnia
Dátum: 2011-05-18
Poslanec: Sulík, Richard (SaS)
Druh vystúpenia: Vystúpenie s faktickou poznámkou

105. Budeme, chceme navrhnúť ten bod, alebo navrhneme tento bod presunúť na budúci týždeň s tým, že dovtedy by som chcel zvolať grémium a máme snahu nájsť spoločné riešenie. Veď tu teraz nejde o to sa tu doťahovať o tom, ktoré body budú, nebudú. Máme snahu nájsť spoločné riešenie. Včera tá situácia, skrátka, bola taká, ústavnoprávny výbor zaujal nejaké stanovisko, ale ten bod bol naďalej v programe, tak jednoducho sme ten bod prerokovali, ale opakujem, nebudeme o ňom dnes hlasovať a dovtedy, do budúceho týždňa zvolám grémium, aby sme sa mohli o tomto bode pobaviť, pokojne pobaviť. Vidím teda dve riešenia, buď tento bod stiahneme z rokovania, alebo zaradiť. Ďakujem pekne. Alebo zaradíme ostatné. Čiže určite tu, pán Fico, nájdeme riešenie.
18. schôdza NR SR - 2.deň - A. dopoludnia
Dátum: 2011-05-18
Poslanec: Sulík, Richard (SaS)
Druh vystúpenia: Vystúpenie s faktickou poznámkou

103. Ďakujem pekne. Dovoľte mi reagovať na pána podpredsedu Fica. Po prvé by som teda chcel konštatovať, že tie body neboli vyradené, ale neboli zaradené. Ja tam vidím rozdiel. Ten program, skrátka, ktorý bol predložený, bol urobený tak po konzultácii s predsedom ústavnoprávneho výboru a, samozrejme, túto situáciu chceme nejak ďalej riešiť. Včera došlo k tomu, že my sme nakoniec ten program schválili a schválili sme to aj vrátane tohto bodu. Ja som mal snahu to presunúť, rokovanie o tomto bode, na dnešný deň práve preto, aby sme mali čas sa poradiť, že čo chceme ďalej robiť. Žiaľ, práve kvôli poslancom SMER-u toto nebolo možné, tak sme ten bod prerokovali. Teraz, keď má dôjsť k hlasovaniu, tak v podstate, pán Fico, predbehli ste nás vaším vystúpením, lebo práve chcel po dohode koalície, chceli sme navrhnúť, že nebudeme o tomto bode hlasovať dnes, budeme hlasovať až budúci týždeň a dovtedy... (Reakcie z pléna.) Prosím vás, môžte ma nechať dohovoriť? Ja vám tiež neskáčem... (Prerušenie vystúpenia predsedajúcim.)
16. schôdza NR SR - 10.deň - A. dopoludnia
Dátum: 2011-04-06
Poslanec: Sulík, Richard (SaS)
Druh vystúpenia: Vystúpenie s faktickou poznámkou

Ďakujem pekne. Na primitívne poznámky reagovať nebudem, ale rád by som chcel odpovedať, pán Maďarič, veď to sa práve vám snažím vysvetliť. Odhliadnem teraz od tej vašej irónie. Vy vravíte: „No veď keď ste takí múdri, dajte tam schopných ľudí.“ Len moja obava je taká, že my ich tam dáme a už dnes sa desím z toho, kto príde po nás. Viete, veď to je to. A keď si pozriete tie výsledky hospodárenia, tak myslím si, veľmi dobre to vidieť. A okrem toho ešte si treba uvedomiť, keď sa už bavíme konkrétne o tých teplárňach, neviem, koľko ich je na Slovensku, ale to budú desiatky, možnože 50 teplární alebo koľko je to, z toho 6 je takto nejako zvláštne vlastnených, prečo tie ostatné nie, prečo práve tieto áno. No potom by som ešte chcel reagovať na pána Švantnera. Áno, máte pravdu, aj ja to pokladám za nedobrú vec. A tiež som zachytil, obávam sa, že aj bude to pravda, že skrátka zahraniční vlastníci na úkor slovenského štátu doslova tunelujú firmy. A predpokladám, že tomu sa podarí zamedziť. Ale to sa teda dialo aj za minulej vlády. A tam naozaj je čo robiť. To len ukazuje, že tie zmiešané vlastníctva jednoducho môžu byť problematické, a opäť sa len ukazuje, že je lepšie teda regulovať tú cenu konečnú a potom už nech si vlastník hospodári, ako to uzná za vhodné. Ďakujem pekne.